กรุงศรีคืนกำไรทริกเกอร์4%
บลจ.กรุงศรี บริหารกองทุน KFEQ4P41 เข้าเป้า 4% เตรียมจ่ายผลตอบแทน 0.40 บาท
27 ก.พ. 2556

บลจ.กรุงศรี บริหารกองทุน KFEQ4P41 เข้าเป้า 4% เตรียมจ่ายผลตอบแทน 0.40 บาท
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทเตรียมจ่ายผลตอบแทนส่วนเพิ่มครั้งที่ 1 ของกองทุนเปิดกรุงศรีอิควิตี้ 4% พลัส 4% ทริกเกอร์ 1 (KFEQ4P41) ในอัตรา 0.40 บาทต่อหน่วย เนื่องจากในวันที่ 19 ก.พ. 2556 กองทุนมีมูลค่าหน่วยลงทุนตั้งแต่ 10.40 บาทต่อหน่วย หรือสามารถสร้างผลตอบแทนได้ 4% ภายในระยะเวลาเพียง 1 เดือน 
“บริษัทจะนำเงินค่ารับซื้อคืนหน่วยลงทุนโดยอัตโนมัติไปซื้อหน่วยลงทุนของกองทุนเปิดกรุงศรีตราสารเงิน (KFCASH) ในวันที่ 26 ก.พ. 2556 และผู้ลงทุนสามารถดำเนินการขายคืนหรือสับเปลี่ยนหน่วยลงทุนจากกองทุน KFCASH ไปยังกองทุนอื่นได้ตั้งแต่วันที่ 27 ก.พ. 2556 เป็นต้นไป” นายฉัตรพี กล่าว
ทั้งนี้ กองทุน KFEQ4P41 อายุโครงการประมาณ 8 เดือน เน้นลงทุนในหุ้นที่จดทะเบียนในตลาดหลักทรัพย์โดยเฉลี่ยในรอบปีบัญชีไม่ต่ำกว่า 65% ของมูลค่าทรัพย์สินสุทธิของกองทุน โดยกองทุนตั้งเป้าจ่ายผลตอบแทนโดยรับซื้อคืนหน่วยลงทุนโดยอัตโนมัติ 2 ครั้ง ครั้งแรกเมื่อหน่วยลงทุนมีมูลค่าเพิ่มขึ้น 4% หรือเท่ากับ 10.40 บาท และครั้งที่ 2 อีก 4% เมื่อกองทุนมีมูลค่าหน่วยลงทุนตั้งแต่ 10.93 บาท 
นายฉัตรพี กล่าวว่า บริษัทมีมุมมองเป็นบวกต่อทิศทางของตลาดหุ้นไทย แม้ในระยะสั้นอาจจะมีความผันผวนอยู่บ้าง โดยดัชนีอาจมีการเหวี่ยงตัวในระดับ 350 จุดบวกลบ แต่ก็มีโอกาสที่ตลาดหุ้นไทยจะปรับตัวขึ้นอย่างโดดเด่นในช่วง 12 ปี และมีโอกาสที่จะทำสถิติสูงสุดใหม่ได้อีก จากปัจจัยสนับสนุนตลาดหุ้นไทยหลายประการ